የባህር ዳር ስታዲየም በካፍ ግብረ መልስ መሰረት ማሻሻያዎችን አድርጓል
ለስፖርት እድገት አወንታዊ ተጽእኖ ከሚያሳድሩ መሰረተ ልማቶች መካከል ስታዲየሞች ከፍተኛውን ድርሻ ይይዛሉ። በዚህም መሰረት በኢትዮጵያ በክለቦች፣ ከፍተኛ የትምህርት ተቋማትና ሌሎች ተቋማት ከሚገነቡት ባሻገር 12 ዘመናዊና ግዙፍ ስታዲየሞች መኖራቸውን ብሄራዊ የስፖርት ፍኖተ ካርታው ይጠቁማል። እነዚህ ስታዲየሞች በተለያየ የግንባታ ደረጃዎች ላይ የሚገኙ ሲሆን፤ ጨዋታዎችን በማካሄድ ላይ በነበሩት ስታዲየሞች ላይ የአፍሪካ እግር ኳስ ኮንፌዴሬሽን (ካፍ) በተለያዩ ጊዜያት ባደረገው ግምገማ አስተያየቶችን መስጠቱ ይታወሳል። ከእነዚህ ስታዲየሞች መካከል አንዱ የሆነው የባህርዳር ኢንተርናሽናል ስታዲየም በግብረ መልሱ መሰረት መሰረታዊነት መሻሻል ያለባቸው ጉዳዮች ተጠናቀው ለጨዋታዎች ዝግጁ ሲሆን፤ ሌሎች ስራዎችም በሂደት ላይ እንደሚገኙ ተገልጸል። ይህ ለክልሉ ብቻም ሳይሆን በሃገር አቀፍ ደረጃ ከፍተኛ ጥቅምና ግልጋሎት የሚሰጠው ስታዲየም በዚህ ወቅት የመጀመሪያ ዙር ግንባታውን 96 ከመቶ የተጠናቀቀ መሆኑን በአማራ ክልል ስፖርት ኮሚሽን ኮሚሽነር አቶ ባዘዘው ጫኔ ይናገራሉ። ይህም ማለት መሰረታዊ ስራዎቹ ተጠናቀው የሃገር ውስጥና የውጪ ጨዋታዎችን ሲያከናውን ቆይቷል። ነገር ግን ካፍ ሊሟሉ ይገባቸዋል ባላቸው ጉዳዮች ላይ በባለሙያዎቹ በሰጠው አስተያየት መሰረት የክልሉ መንግስት ከፍተኛ ኃላፊነት በመውሰድ የማስተካከያ ስራ ላይ ይገኛል። የኮሮና ወረርሽኝ ወደ ኢትዮጵያ እስኪገባ ድረስም በአንጻራዊነት ማሟላት ያለበትን በተሻለ መልኩ በማሟላቱ ጥቂት ጨዋታዎችን ሲያስተናግድ ቆይቷል። አሁን በሁለተኛው ዙር በክልሉ የገንዘብ አቅም ምክንያት መከናወን ሲገባቸው ሳይከናወኑ የቆዩ ስራዎች ያሉ ሲሆን፤ አንዱ የጣራ ማልበስ ስራ ነው። ስታዲየሙ እስካሁን በደረሰበት የግንባታ ደረጃም 700
ሚሊየን ብር ጨርሷል፤ አሁን ባለው ዋጋ ከዚህም በላይ ያስወጣ ነበር። ቀሪው የጣሪያ ስራ ምን ያህል ገንዘብ እንደሚያስወጣ ሲጠናም 600
ሚሊየን ብር እንደሚጠይቅ ለማወቅ ተችሏል። ሌላው መሰረታዊ ስራ የወንበር ገጠማ ሲሆን፤ ለዚህ የሚሆን ሃብት እንዳለ ተጠቁሟል። ይህንን ስራ የሚያከናውን ተቋራጭም ተለይቷል። ነገር ግን የጣራ ግንባታ ከመካሄዱ በፊት ጸሃይና ዝናብ ቢፈራረቅበትም ሊቋቋም የሚችል መሆኑ መረጋገጥ ይኖርበታል። በመሆኑም አማካሪው ድርጅት ለተቋራጩ የተለያየ የአየር ጸባይን መቋቋም የሚችልና ጥራት ያለውን ወንበር እንዲገጥም ትዕዛዝ ሰጥቷል፤ ይህ መሆኑ ከተረጋገጠ በኃላም የ50ሺ ወንበሮች ገጠማ ስራ ይገነባል። ሌላኛው ቀሪ ስራ የጨረታ ሂደቱ ተጠናቆ እቃዎችን ከውጪ ለማስገባት በወረርሽኙ ምክንያት እክል ያጋጠማቸው የስርዓተ ድምጽ እና የመብራት (ባውዛ) ስራዎች ናቸው። ሁለቱም ከፍተኛ ገንዘብ የሚጠይቁ ቢሆንም ስራውን ለማከናወን እንቅስቃሴዎች ተጀምረው ከአቅም በላይ በሆነው ወቅታዊ ሁኔታ ጋር በተያያዘ ሊቆም ችሏል። በጨዋታ ወቅት ተጫዋቾች ከመልበሻ ክፍል ወደ ሜዳ በቀጥታ ከተመልካች ጋር ሳይገናኙ የሚተላለፉበት ዋሻ መሰል መተላለፊያ ግንባታም አነስተኛ ወጪ የሚጠይቅ ቀሪ ስራ ነው። በዚህ ወቅት የሚቀሩት ስራዎች ከላይ የተዘረዘሩት ቢሆኑም፤ ካፍ አሟሉ ያላቸው መሰረታዊ ጉዳዮች የተሟሉ በመሆኑም በዚህ ሁኔታ በአፍሪካ ደረጃ ጨዋታዎችን ማስተናገድ እንደሚችልም ነው ኮሚሽነሩ የሚያረጋግጡት። በአጠቃላይ ሲታይም የባህርዳር ስታዲየም ቀሪ ስራዎች ከጣሪያው በቀር ሁሉም በሂደት ላይ የሚገኙ ናቸው። የጣሪያው ስራም ውሳኔ የሚያስፈልገው ሲሆን፤ ለክልሉ መንግስት ቀርቧል። የስፖርት መሰረተ ልማት የሚጠይቀው ከፍተኛ ሃብት እንደመሆኑ፣ የክልሉ መንግስት ቅድሚያ የሚሰጣቸው ሌሎች ጉዳዮች እንደመኖራቸውና ሃብቱ ውስን እንደመሆኑ እንጂ ለማጠናቀቅ ቁርጠኛኝነት እንዳለ ኮሚሽነሩ ያረጋግጣሉ። ሙሉ ለሙሉ መቼ ይጠናቀቃል የሚለውን ለመጠቆም አዳጋች ቢሆንም፤ ሊታወቅ የሚገባው አሁን ባለበት አቋም የትኛውንም ጨዋታና ማህበራዊ ጉዳይ ከማካሄድ የሚያግደው ነገር አለመኖሩን እንደሆነ ኮሚሽነሩ ተናግረዋል። አዲስ ዘመን ሐምሌ 29/2012  ብርሃን ፈይሳ